KTAMขายตราสารหนี้3เดือนชู3.05%
KTAM คาดกนง.ปรับลดอัตราดอกเบี้ยอีก0.25% เดินหน้าขายตราสารหนี้3เดือนชู 3.05%
24 ม.ค. 2555

KTAM คาดกนง.ปรับลดอัตราดอกเบี้ยอีก0.25% เดินหน้าขายตราสารหนี้3เดือนชู 3.05%
นายสมชัย บุญนำศิริ  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี26 ( KTSUPB26 ) ระหว่างวันที่ 26ม.ค. -1 ก.พ.2555   อายุโครงการ 3 เดือน มูลค่า 3,000 ล้านบาท ผู้ลงทุนจะได้รับผลตอบแทนประมาณ  3.05%  ต่อปี 
กองทุนเน้นลงทุนในพันธบัตรธนาคารแห่งประเทศไทย  เงินฝาก ตราสารการเงินระยะสั้นธนาคารพาณิชย์ไทย  และตั๋วแลกเงินบริษัทเอกชนไทย  ในสัดส่วน 35%  ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากประจำของธนาคารต่างประเทศ 4 แห่งโดยป้องกันความเสี่ยงจากอัตราแลกเปลี่ยนทั้งจำนวน
นอกจากนี้ บริษัทอยู่ระหว่างเปิดจำหน่ายและรับซื้อคืนรอบใหม่ของกองทุนเปิดกรุงไทยประจำ 3 เดือนคุ้มครองเงินต้น 2 เสนอขายถึงวันที่ 26 ม.ค.2555  อายุ3 เดือน ลงทุนในพันธบัตรภาครัฐในประเทศ   57%  ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากประจำธนาคารพาณิชย์ ผู้ลงทุนจะได้รับผลตอบแทนประมาณ 2.75% ต่อปี 
"ตลาดส่วนใหญ่คาดการณ์ว่าคณะกรรมการนโยบายการเงิน ( กนง.) จะปรับลดดอกเบี้ยลงอีก 0.25% ขณะที่ช่วงต้นปีเริ่มมีผู้คาดการณ์ว่า กนง. อาจเลือกคงอัตราดอกเบี้ยเพื่อรอดูข้อมูลเศรษฐกิจทั้งในและต่างประเทศ แต่มุมมองฝ่ายวิจัยของบลจ. กรุงไทย  ยังคาดว่ากนง. จะปรับลดอัตราดอกเบี้ยอีกหนึ่งครั้ง และจะคงอัตราดอกเบี้ยที่ระดับ 3.00% ไปถึงครึ่งหลังของปี"นายสมชัยกล่าว